স্থিরচিত্র থেকে চলচ্চিত্রের যাত্রা শুরু হলেও মৌলিক গুণে ও প্রভাবে তা স্থিরচিত্রই থাকে। সচল চিত্র বলে সত্যি সত্যি কিছু নেই, তা তৈরি করা হয় অথবা আরো স্পষ্ট করে বলতে গেলে তেমন তৈরির মায়া সৃষ্টি করা হয়। অনেকগুলো স্থিরচিত্রকে পরপর দ্রুত সাজিয়ে পর্দায় প্রক্ষেপণ করলেই সচলতার এই মায়া সৃষ্টি হয়। চলচ্চিত্র বলতে যা দেখানো হয় তা আসলে চোখের দেখার মায়া। চরিত্র, বস্তু বা দৃশ্য প্রাকৃতিক জগতে স্থির হয়েই অবস্থান করে, ক্যামেরার কৌশল সেই স্থিরতাকে সচলতার গতি দেয় মাত্র। এমনকি বাস্তবে নর-নারী যখন দৌড়ায়, শিশু যখন খেলা করে, নদী যখন প্রবাহিত হয় তখনো তাদেরকে স্থিরচিত্রের সমাহার হিসেবেই চলচ্চিত্র উপস্থাপিত করে। ডিজিটাল ক্যামেরায় তোলা নিরবচ্ছিন্ন সচল ছবি চলচ্চিত্রের নির্মাণে বিশাল পরিবর্তন এনেছে যদিও এখনো তার বহুল ব্যবহার শুরু হয়নি।